CELEX: 62020TN0393
Language: da
Date: 2020-06-23 00:00:00
Title: Sag T-393/20: Sag anlagt den 23. juni 2020 — Front Polisario mod Rådet

24.8.2020   
            
            
               DA
            
            
               Den Europæiske Unions Tidende
            
            
               C 279/48
            
         
      Sag anlagt den 23. juni 2020 — Front Polisario mod Rådet
      (Sag T-393/20)
      (2020/C 279/62)
      Processprog: fransk
      
         Parter
      
      
         Sagsøger: Front populaire pour la libération de la Saguia el-Hamra et du Rio de oro (Front Polisario) (ved advokat G. Devers)
      
         Sagsøgt: Rådet for Den Europæiske Union
      
         Sagsøgerens påstande
      
      
                  —
               
               
                  Søgsmålet antages til realitetsbehandling.
               
            
                  —
               
               
                  Den anfægtede afgørelse annulleres.
               
            
                  —
               
               
                  Rådet for Den Europæiske Union tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet til prøvelse af Rådets afgørelse (EU) 2020/462 af 20. februar 2020 om fastlæggelse af den holdning, der skal indtages på Den Europæiske Unions vegne i det associeringsudvalg, der er oprettet ved Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Kongeriget Marokko på den anden side om udveksling af oplysninger med henblik på at vurdere virkningen af aftalen i form af brevveksling om ændring af aftalen (EUT 2020, L 99, s. 13), har sagsøgeren fremsat et enkelt anbringende, der vedrører den nævnte afgørelses manglende retsgrundlag som følge af ulovligheden af afgørelse 2019/217. Dette anbringende er opdelt i ti led.
      
                  1.
               
               
                  Med det første led gøres det gældende, at Rådet ikke havde kompetence til at vedtage den anfægtede afgørelse, for så vidt som Unionen og Kongeriget Marokko ikke har kompetence til at indgå en international aftale, der finder anvendelse på Vestsahara, på vegne af det vestsahariske folk, som repræsenteres ved Front Polisario.
               
            
                  2.
               
               
                  Med det andet led gøres det gældende, at der foreligger en tilsidesættelse af pligten til at undersøge, hvorvidt de grundlæggende rettigheder og den humanitære folkeret er blevet overholdt, for så vidt som Rådet ikke undersøgte dette spørgsmål, inden det vedtog den anfægtede afgørelse.
               
            
                  3.
               
               
                  Med det tredje led gøres det gældende, at Rådet har tilsidesat sin forpligtelse til at efterkomme Domstolens domme, for så vidt som den anfægtede afgørelse ser bort fra præmisserne i dom af 27. februar 2018, Western Sahara Campaign UK (C-266/16, EU:C:2018:118).
               
            
                  4.
               
               
                  Med det fjerde led gøres det gældende, at de væsentlige principper og værdier, der er retningsgivende for Unionens handlinger på internationalt plan, er blevet tilsidesat af følgende grunde:
                  
                              —
                           
                           
                              For det første, og i strid med folkets ret til respekt for sin nationale enhed, benægter afgørelse 2019/217 det vestsahariske folks eksistens ved at erstatte det med ordene »de pågældende personer«.
                           
                        
                              —
                           
                           
                              For det andet, og i strid med folkets ret til frit at disponere over sine naturressourcer, er der ved afgørelse 2019/217 indgået en international aftale, der uden det vestsahariske folks samtykke regulerer udnyttelsen af dette folks ressourcer.
                           
                        
                              —
                           
                           
                              For det tredje er der ved afgørelse 2019/217 indgået en international aftale, som finder anvendelse i det besatte Vestsahara, med Kongeriget Marokko inden for rammerne af dette kongeriges politik med annektering af området og de systematiske overtrædelser af de grundlæggende rettigheder, som opretholdelsen af denne politik kræver.
                           
                        
            
                  5.
               
               
                  Med det femte led gøres det gældende, at princippet om beskyttelse af den berettigede forventning er blevet tilsidesat, for så vidt som den anfægtede afgørelse er i strid med Unionens erklæringer, hvorved behovet for at overholde princippet om selvbestemmelse og princippet om traktaters relative virkning gentagne gange er blevet bekræftet.
               
            
                  6.
               
               
                  Med det sjette led gøres det gældende, at proportionalitetsprincippet er blevet anvendt forkert, for så vidt som det — henset til Vestsaharas særskilte og særlige status, den ukrænkelige ret til selvbestemmelse og det vestsahariske folks status som tredjepart — ikke tilkom Rådet at foretage en proportionalitetsafvejning med hensyn til de hævdede fordele for dette områdes økonomi, der følger af indrømmelsen af præferencer, og som er større end ulemperne, såsom den omfattende udnyttelse af naturressourcerne og navnlig grundvandsreserverne.
               
            
                  7.
               
               
                  Med det syvende led gøres det gældende, at retten til selvbestemmelse er blevet tilsidesat af følgende grunde:
                  
                              —
                           
                           
                              Ved at anvende ordene »de pågældende personer« anerkender afgørelse 2019/217 og den herved indgåede aftale for det første ikke det vestsahariske folk som en national enhed med ret til selvbestemmelse.
                           
                        
                              —
                           
                           
                              Samtidig med at ændringsaftalen, der er indgået ved afgørelse 2019/217, regulerer eksporten til Unionen af det vestsahariske folks naturressourcer, som vil blive defineret som værende af marokkansk oprindelse, anerkender afgørelsen for det andet rent principielt ikke det nævnte folks suveræne rettigheder over sine naturressourcer og berøver folket dets egne subsistensmidler.
                           
                        
                              —
                           
                           
                              For det tredje, og hvad angår den territoriale del af retten til selvbestemmelse, udgør afgørelse 2019/217 — idet der herved er indgået en international aftale med Kongeriget Marokko, som finder anvendelse i den del af Vestsahara, der er under marokkansk besættelse — for det første et indgreb i det vestsahariske folks ret til respekt for sit nationale områdes territoriale integritet, for så vidt som afgørelsen benægter det nævnte områdes særskilte og særlige status og bekræfter den ulovlige opdeling heraf med den marokkanske »vold«. Ved at definere produkter hidrørende fra Vestsahara som værende af marokkansk oprindelse udgør den ved afgørelse 2019/217 indgåede aftale for det andet en tilsidesættelse af Vestsaharas særskilte og særlige status, idet virkningen af aftalen er, at disse produkters virkelige oprindelsesland tilsløres.
                           
                        
            
                  8.
               
               
                  Med det ottende led gøres det gældende, at princippet om traktaters relative virkning er blevet tilsidesat, for så vidt som afgørelse 2019/217 og den herved indgåede aftale ved at anvende ordene »de pågældende personer« ikke anerkender, at det vestsahariske folk, der repræsenteres ved Front Polisario, har status som tredjepart i forbindelserne mellem EU og Marokko, og pålægger folket internationale forpligtelser vedrørende folkets nationale område og naturressourcer uden dets samtykke.
               
            
                  9.
               
               
                  Med det niende led gøres det gældende, at den humanitære folkeret og den internationale strafferet er blevet tilsidesat af følgende grunde:
                  
                              —
                           
                           
                              For det første er der ved afgørelse 2019/217 indgået en international aftale, som finder anvendelse i Vestsahara, selv om de marokkanske besættelsesstyrker ikke har jus tractatus med hensyn til dette område og har forbud mod at udnytte områdets naturressourcer.
                           
                        
                              —
                           
                           
                              Ved at anvende ordene »de pågældende personer«, hvilket har den virkning, at de marokkanske bosættere, der er blevet flyttet ind i det besatte vestsahariske område, omfattes, har afgørelse 2019/217 og den herved indgåede aftale for det andet godkendt og bekræftet den befolkningsoverførsel, som Kongeriget Marokko har foretaget i klar strid med artikel 49, stk. 6, i den fjerde Genevekonvention og artikel 8, stk. 2, litra b), nr. viii), i statutten for Den Internationale Straffedomstol.
                           
                        
                              —
                           
                           
                              Ved at indrømme toldpræferencer for »marokkanske« produkter med oprindelse i Vestsahara har afgørelse 2019/217 for det tredje skabt et incitament for de marokkanske bosættere til at bosætte sig permanent på besat område med henblik på at nyde godt af de fordele, som ændringsaftalen har skabt, hvilket udgør en alvorlig tilsidesættelse af de ovenfor nævnte bestemmelser.
                           
                        
            
                  10.
               
               
                  Med det tiende led gøres det gældende, at Unionen har tilsidesat sine forpligtelser i henhold til retten om internationalt ansvar, for så vidt som afgørelse 2019/217, idet den udgør en international aftale med Kongeriget Marokko, der finder anvendelse i Vestsahara, bekræfter de grove overtrædelser af folkeretten, som de marokkanske besættelsesstyrker har begået mod det vestsahariske folk, og udgør hjælp og bistand til opretholdelsen af den situation, der er skabt ved disse overtrædelser.